LT Europos Sąjungos oficialusis leidinys L 167/46

KOMISIJOS REGLAMENTAS (ES) 2016/1003

2016 m. birželio 17 d.

kuriuo dėl didžiausios leidžiamosios abamektino, acekvinocilo, acetamiprido, benzovindiflupiro, bromoksinilo, fludioksonilo, fluopikolido, fosetilo, mepikvato, prokvinazido, propamokarbo, proheksadiono ir tebukonazolo liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 16 straipsnio 1 dalies a punktą,

kadangi:

(1) didžiausia leidžiamoji abamektino, acetamiprido, bromoksinilo, fludioksonilo, propamokarbo, proheksadiono ir tebukonazolo liekanų koncentracija (toliau – DLK) nustatyta Reglamento (EB) Nr. 396/2005 II priede. Acekvinocilo, fluopikolido, fosetilo, mepikvato ir prokvinazido DLK nustatyta to reglamento III priedo A dalyje. Konkreti benzovindiflupiro DLK nebuvo nustatyta ir ši medžiaga nebuvo įtraukta į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos abamektino, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti sėklavaisiams, moliūginių šeimos augalams valgoma luobele, pekininiams kopūstams, salotoms ir salotiniams augalams, kurių kodas 0251000, daržiniams špinatams, pupelėms ir žirniams su ankštimis ir salierams apsaugoti;

(3) pateikta paraiška leisti naudoti acekvinocilą vyšnioms ir slyvoms apsaugoti. Pateikta paraiška leisti naudoti acetamipridą kopūstinėms lapinėms daržovėms apsaugoti. Pateikta paraiška leisti naudoti bromoksinilą laiškiniams česnakams apsaugoti. Pateikta paraiška leisti naudoti fluopikolidą gervuogėms, daržiniams špinatams ir paprastosioms portulakoms apsaugoti. Pateikta paraiška leisti naudoti fosetilą gervuogėms, gumbiniams salierams ir paprastiesiems azorinio varieteto pankoliams apsaugoti. Pateikta paraiška leisti naudoti mepikvatą auginamiesiems grybams apsaugoti. Pateikta paraiška leisti naudoti propamokarbą gumbiniams salierams, paprastosioms portulakoms, burokėlių lapams, salierų lapams ir paprastiesiems azorinio varieteto pankoliams apsaugoti. Pateikta paraiška leisti naudoti prokvinazidą serbentams ir agrastams apsaugoti. Pateikta paraiška leisti naudoti tebukonazolą rugiams ir paprastiesiems kviečiams apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti fludioksonilą ananasams apsaugoti ir proheksadioną vyšnioms apsaugoti. Pareiškėjas teigia, kad Jungtinėse Valstijose šių medžiagų, naudojamų tokiems kultūriniams augalams apsaugoti, liekanos yra didesnės negu Reglamente (EB) Nr. 396/2005 nustatyta DLK, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;

(5) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(7) Tarnyba pagrįstoje nuomonėje padarė išvadą, kad dėl abamektino naudojimo salotoms ir salotiniams augalams ir daržiniams špinatams apsaugoti pateiktų duomenų nepakanka, kad būtų nustatyta nauja DLK. Todėl nustatytoji dabartinė DLK turėtų būti ir toliau taikoma;

(8) dėl fosetilo naudojimo gervuogėms apsaugoti Tarnyba rekomenduoja nustatyti 100 mg/kg DLK. Laikantis galiojančių ES gairių dėl DLK ekstrapoliacijos, tikslinga avietėms nustatyti tokią pat DLK;

(9) remiantis naujausiais stebėsenos duomenimis, ant neapdirbtų auginamųjų grybų randamos mepikvato liekanos viršija nustatymo ribą. Tokių liekanų susidaro dėl kryžminės taršos šiaudais, teisėtai apdorotais mepikvatu. Tarnyba pasiūlė šiems produktams taikyti trijų skirtingų dydžių DLK, pagrįstą Maisto ir žemės ūkio organizacijos (FAO) rekomenduojamais metodais DLK prieskoniuose ir išorinės kilmės DLK nustatyti, o rizikos valdytojai turi tai apsvarstyti (3). Kadangi rizikos vartotojams nėra, Reglamento (EB) Nr. 396/2005 III priede šiems produktams turėtų būti nustatyta 99 procentilių visų mėginių rezultatų dydžio DLK. Ši DLK yra laikina ir taikoma iki 2018 m. gruodžio 31 d. Po šios datos DLK bus 0,02 * mg/kg, nebent būtų pakeista reglamentu atsižvelgiant į naują informaciją, kuri gali būti pateikta iki 2018 m. balandžio 30 d.;

(10) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimas nekeltų rizikos, kad bus viršyta leidžiamoji paros dozė (LPD) arba ūmaus poveikio etaloninė dozė;

(11) dėl benzovindiflupiro Tarnyba pateikė veikliosios medžiagos pesticido keliamos rizikos vertinimo tarpusavio peržiūros išvadą (4). Tarnyba rekomendavo nustatyti DLK, kuria būtų atsižvelgiama į tipišką naudojimo paskirtį pagal Sąjungos gerąją ūkininkavimo praktiką ir Brazilijos pateiktus importo nuokrypio prašymus. Komisija konsultavosi su Europos Sąjungos etaloninėmis laboratorijomis dėl tam tikrų nustatymo ribų;

(12) remiantis pagrįstomis Tarnybos nuomonėmis bei išvadomis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(13) todėl Reglamentas (EB) Nr. 396/2005 turėtų būti atitinkamai iš dalies pakeistas;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. birželio 17 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the modification of the existing MRLs for abamectin in various crops. EFSA Journal 2015;13(7):4189 [27 pp.].

Reasoned opinion on the modification of the existing maximum residue levels for acequinocyl in cherries and plums. EFSA Journal 2015;13(10):4259 [19 pp.].

Reasoned opinion on the modification of the existing maximum residue levels for acetamiprid in leafy brassicas. EFSA Journal 2015;13(9):4229 [20 pp.].

Reasoned opinion on the modification of the existing maximum residue level (MRL) for bromoxynil in chives. EFSA Journal 2015;13(11):4311 [18 pp.].

Reasoned opinion on the setting of an import tolerance for fludioxonil in pineapples. EFSA Journal 2016;14(1):4372 [19 pp.].

Reasoned opinion on the modification of the existing maximum residue level for fluopicolide in blackberries, spinaches and purslanes. EFSA Journal 2015;13(11):4260 [22 pp.].

Reasoned opinion on the modification of the existing maximum residue level for fosetyl in blackberry, celeriac and Florence fennel. EFSA Journal 2015;13(12):4327 [20 pp.].

Reasoned opinion on the modification of the existing maximum residue level for mepiquat in cultivated fungi. EFSA Journal 2015;13(11):4315 [25 pp.].

Reasoned opinion on the modification of the existing maximum residue levels for proquinazid in currants and gooseberries. EFSA Journal 2015;13(11):4280 [18 pp.].

Reasoned opinion on the modification of the existing MRLs for propamocarb in various crops. EFSA Journal 2015;13(11):4266 [19 pp.].

Reasoned opinion on the setting of import tolerance for prohexadione in cherries. EFSA Journal 2015;13(12):4326 [16 pp.].

Reasoned opinion on the modification of the existing maximum residue levels for tebuconazole in rye and wheat. EFSA Journal 2015;13(10):4262 [22 pp.].

(3) FAO, 2009 m. Submission and evaluation of pesticide residues data for the estimation of Maximum Residue Levels in food and feed. Pesticide Residues. 2nd Ed. FAO Plant Production and Protection Paper 197, 264 p.

(4) Conclusion on the peer review of the pesticide risk assessment of the active substance benzovindiflupyr. EFSA Journal 2015;13(3):4043 [88 pp.].